title: Stephen Crane
text: Tane berikye tiyir felusik. Va Stephen gu bokara va bata klepa plataer. Numen in vanpir pomas sutelasik ke New York Tribune fela voxe kadimion ebgar ise koe wadraxo ke widava dositon gu ezlik is lingesik is kotindaf yambik va divulafa sakiura abdualbar, i va volvunafa blira vanbedesa va yona gedrapafa bagala vox dere daskisa va tucopara is aelera. Nuyalon kobar, kotliz blumteson va aykara va teliz. Va pirapaf setikeks ke bane sare di sur. Va Maggie: A Girl of the Streets ( Maggie, lana nudikya, 1892 ) taneaf berpot toz suter lize va sanefa blira ke Bowery revava ke New York isu Whitechapel geltrevapon is orikapon dalinger. Lantan va turestara ke Émile Zola wid, i pilkovon va turestara ke Nana berpot isu L'Assommoir. Wori mana turestara tir abiceke tirodafa kiren araya ke Crane tore tir axapafa. Ostik amerikafa tuwaveva tisa « wirinda va geltruca lodam lan enilt » koe saregael ixam ezackar. Vas « rali ke lan jotikeem fikon ralentan gu rabafa diroteva » loeke vadjer, i ke jotikeem djukukategis va karevafa rietava is inaf guazaf alkaf folireem, is va malyopara va selt is rankera va memalyuca.